Man vas nadat plaaswerker aangeval is | Netwerk24
Deur André Damons 16 Oktober 2019 20:29
Die man, wat vermoedelik aan 'n geestesiekte ly, is in die vroeë oggendure aangekeer nadat hy Ramathe Molete (65) 'n veewagter, vroeër vandeesmaand met 'n kapmes aangerand het.
Brig. Motantsi Makhele, provinsiale polisiewoordvoerder, sê die aanval het op Vrydag 4 Oktober omstreeks 21:00 op Damplaas gebeur.
Die boere het die polisie gebel en die beamptes het saam met die boere na die man gesoek.
Molete was in sy huis besig om te eet toe die man inkom en hom met 'n kapmes aanval. Hy het wonde aan sy kop en linkerarm.
Volgens Makhele het Molete gevlug na die Mooidam-grondpad naby die N1-hoofweg waar boere hom gekry het terwyl hulle besig was met 'n operasie.
Makhele sê daar is 'n moontlikheid dat die man aan 'n geestesiekte ly en die polisie kon nog nie sy naam, ouderdom of agtergrond vasstel nie.
Hy sal in die rondgaande hof op Ventersburg verskyn om na 'n instelling verwys te word vir assessering.